CELEX: 32013D0377
Language: hu
Date: 2013-04-24 00:00:00
Title: Az Európai Parlament és a Tanács 377/2013/EU határozata ( 2013. április 24. ) az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló 2003/87/EK irányelvtől való ideiglenes eltérésről  EGT-vonatkozású szöveg

25.4.2013   
            
            
               HU
            
            
               Az Európai Unió Hivatalos Lapja
            
            
               L 113/1
            
         AZ EURÓPAI PARLAMENT ÉS A TANÁCS 377/2013/EU HATÁROZATA
   (2013. április 24.)
   az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló 2003/87/EK irányelvtől való ideiglenes eltérésről
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikke (1) bekezdésére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   rendes jogalkotási eljárás keretében (2),
   mivel:
   
               (1)
            
            
               A légi közlekedési ágazat erőteljesen nemzetközi jellegű. A légi közlekedésből származó kibocsátások csökkentésének előnyben részesítendő és leghatékonyabb eszköze ezért egy, a nemzetközi légi közlekedésből származó kibocsátások gyors ütemű növekedésének megfékezésére irányuló általános megközelítés lenne.
            
         
               (2)
            
            
               Az Egyesült Nemzetek Éghajlatváltozási Keretegyezménye (UNFCCC) előírja, hogy valamennyi fél alakítson ki és hajtson végre az éghajlatváltozás enyhítésével kapcsolatos intézkedéseket tartalmazó nemzeti, és szükség esetén regionális programokat.
            
         
               (3)
            
            
               Az Unió elkötelezett a CO2-kibocsátásának, többek között a légi közlekedésből származó kibocsátásnak a csökkentése iránt. Valamennyi gazdasági ágazatnak hozzá kell járulnia e kibocsátás-csökkentés megvalósításához.
            
         
               (4)
            
            
               A harmadik országokkal való uniós légi közlekedési megállapodásokra vonatkozó tárgyalásoknak biztosítaniuk kell az Unió arra vonatkozó rugalmasságát, hogy felléphessen a környezetvédelmi kérdésekkel kapcsolatban, ideértve az olyan intézkedéseket is, amelyek a légi közlekedés éghajlatváltozásra gyakorolt hatásainak mérséklését célozzák.
            
         
               (5)
            
            
               A Nemzetközi Polgári Repülési Szervezet (ICAO) haladást ért el egy, a piaci alapú eszközöknek a nemzetközi légi közlekedésre vonatkozó alkalmazását segítő átfogó, a kibocsátás-csökkentési politikára vonatkozó keretnek az ICAO Közgyűlésének 2013. szeptember 24. és október 4. között tartandó 38. ülésén történő elfogadása tekintetében, valamint egy globális, piaci alapú eszköz (a továbbiakban: MBM) kifejlesztése terén. Egy ilyen keret jelentősen hozzájárulhatna a CO2-kibocsátás nemzeti, regionális és globális szintű csökkentéséhez.
            
         
               (6)
            
            
               E folyamat elősegítése és lendületben tartása érdekében kívánatos felfüggeszteni az ICAO-Közgyűlés 38. ülését megelőzően hatályos és azon Unión kívüli országok repülőtereire érkező és onnan induló járatokra vonatkozó követelmények végrehajtását, amely országok nem tagjai az Európai Szabadkereskedelmi Társulásnak (EFTA), nem tartoznak az Európai Gazdasági Térség (EGT) államainak fennhatóságaihoz és területeihez, illetve nem írtak alá csatlakozási szerződést az Unióval. Ezért nem lehet intézkedéseket hozni az 2003/87/EK európai parlamenti és tanácsi irányelvből (3) eredő azon követelmények tekintetében, amelyek előírják a 2010-es, 2011-es és 2012-es naptári évre vonatkozóan az ilyen repülőterekre érkező és onnan induló járatok tekintetében a hitelesített kibocsátások bejelentését és ennek megfelelően 2012-re vonatkozóan a kibocsátási egységek átadását. A követelményeket továbbra is teljesíteni kívánó légijármű-üzemeltetők részére biztosítani kell ennek lehetőségét.
            
         
               (7)
            
            
               A versenytorzulások elkerülése érdekében az e határozatban előírt eltérést kizárólag azokra a légijármű-üzemeltetőkre kell alkalmazni, amelyek vagy nem kaptak a 2012 folyamán végzett ilyen tevékenység gyakorlása tekintetében kiadott ingyenes kibocsátási egységeket, vagy azokat teljes mértékben visszatérítették. Ugyanezen okból e kibocsátási egységeket nem lehet figyelembe venni a nemzetközi egységek 2003/87/EK irányelv keretében való felhasználására vonatkozó jogosultságok kiszámítása során.
            
         
               (8)
            
            
               Az ilyen légijármű-üzemeltetőknek ki nem adott vagy a visszatérített 2012-es légi közlekedési kibocsátási egységeket törlés útján ki kell vonni a forgalomból. Az árverés útján értékesített légi közlekedési kibocsátási egységek számát e határozat végrehajtásának következményeként ki kell igazítani, összhangot biztosítva a 2003/87/EK irányelv 3d. cikkének (1) bekezdésével.
            
         
               (9)
            
            
               Az e határozatban előírt eltérés nem érintheti az éghajlatváltozással kapcsolatos uniós szabályozás környezetvédelmi integritását és átfogó célkitűzését, és nem vezethet a verseny torzulásához. Ennek megfelelően, valamint az Unió független kötelezettségvállalásának megvalósítására irányuló jogi keret részét képező 2003/87/EK irányelv azon átfogó célkitűzésének fenntartása érdekében, amely szerint az Unió kibocsátását 2020-ra az 1990-es szintnél 20 %-kal alacsonyabb szintre csökkenti, ezen irányelvet továbbra is alkalmazni kell a tagállamok területén található repülőterekről az Unióval szoros kapcsolatban álló vagy társult területeken vagy országokban található repülőterekre érkező, illetve onnan a tagállamok területén található repülőterekre irányuló járatokra.
            
         
               (10)
            
            
               Az e határozatban előírt eltérés kizárólag a 2012-es légi közlekedési kibocsátásokra vonatkozik. Az ICAO nemzetközi légi közlekedéssel és éghajlatváltozással foglalkozó, magas szintű munkacsoportját (HGCC) azzal a céllal hozták létre, hogy iránymutatást adjon az MBM-ekre vonatkozó keret kidolgozásáról, értékelje egy globális MBM alternatív lehetőségeinek megvalósíthatóságát, és határozza meg a technológiai és operatív intézkedések eszköztárát. Az Unió annak érdekében biztosítja ezt az eltérést, hogy megkönnyítse egy olyan megállapodás elérését az ICAO Közgyűlésének 38. ülésén, amelynek tárgyát egy globális MBM kidolgozásához szükséges, megvalósítható ütemterv, valamint – e globális MBM alkalmazásának megkezdését megelőzően – a nemzeti és regionális MBM-ek egységes alkalmazásának megkönnyítését célzó keret képezi. Ezen az alapon további lépések vehetők számításba bármely ilyen eredmény és az üvegházhatást okozó gázok kibocsátási egységeinek Unión belüli kereskedelmi rendszere közötti optimális interakció elősegítése érdekében. Ezzel összefüggésben a Bizottságnak a további intézkedések szükségességének mérlegelésekor a verseny torzulásának elkerülése érdekében figyelembe kell vennie az Európán belüli légi közlekedésre gyakorolt esetleges hatásokat is.
            
         
               (11)
            
            
               A Bizottságnak teljes körű jelentést kell szolgáltatnia az Európai Parlament és a Tanács részére az ICAO Közgyűlésének 38. ülésén elért előrehaladásról, és adott esetben – az eredményekkel összhangban – rövid időn belül intézkedéseket kell javasolnia.
            
         
               (12)
            
            
               A 2003/87/EK irányelvben említett, 2013. április 30-i átadási határidőre való tekintettel alapvetően fontos a jogbiztonság biztosítása a légijármű-üzemeltetők és a nemzeti hatóságok számára. Ennek megfelelően, e határozatnak az elfogadása napjától kell alkalmazandónak lennie,
            
         ELFOGADTA EZT A HATÁROZATOT:
   1. cikk
   A 2003/87/EK irányelv 16. cikkétől eltérően a tagállamok nem hozhatnak intézkedést a légijármű-üzemeltetők ellen az említett irányelv 12. cikkének (2a) bekezdésében és 14. cikkének (3) bekezdésében a 2010-es, 2011-es és 2012-es naptári évre vonatkozóan előírt követelmények tekintetében azon Unión kívüli országok repülőtereire érkező és onnan induló légi közlekedési tevékenységekre vonatkozóan, amely országok nem tagjai az EFTA-nak, nem tartoznak az EGT-államok fennhatóságaihoz és területeihez, illetve nem írtak alá társulási szerződést az Unióval, amennyiben e légijármű-üzemeltetők számára 2012-re vonatkozóan nem adtak ki ilyen tevékenység alapján ingyenes kibocsátási egységeket, vagy ha kiadtak számukra ilyen kibocsátási egységeket, e légijármű-üzemeltetők – az e határozat hatálybalépését követő harminc napon belül – törlés céljára visszatérítették a tagállamoknak a 2012-es légi közlekedési kibocsátási egységek azon számát, amely megfelel a 2010-es referenciaévben végzett, hitelesített tonnakilométerben megadott ilyen tevékenység részarányának.
   2. cikk
   (1)   A tagállamoknak törölniük kell valamennyi, az 1. cikkben említett repülőterekre érkező és onnan induló járatok tekintetében ki nem adott vagy kiadott, de visszatérített 2012-es légi közlekedési kibocsátási egységet.
   (2)   A tagállamok az (1) bekezdésben említett törlésre vonatkozóan csökkentett számú légi közlekedési kibocsátási egységet értékesítenek árverés útján. E csökkentésnek arányban kell állnia a forgalomban levő légi közlekedési kibocsátási egységek teljes mennyiségének alacsonyabb számával. Amennyiben e kibocsátási egységek csökkentett száma 2013. május 1-jét megelőzően nem került értékesítésre árverés útján, a tagállamok ennek megfelelően kiigazítják a 2013-ban árverés útján értékesítendő légi közlekedési kibocsátási egységek számát.
   3. cikk
   A 2. cikk alapján törölt légi közlekedési kibocsátási egységek nem vehetők figyelembe a nemzetközi egységek 2003/87/EK irányelv keretében való felhasználására vonatkozó jogosultságok kiszámítása során.
   4. cikk
   A Bizottság megadja az e rendelet végrehajtásához szükséges iránymutatást.
   5. cikk
   A Bizottság rendszeresen tájékoztatja az Európai Parlamentet és a Tanácsot az ICAO-tárgyalások előrehaladásáról, és teljes körű jelentést szolgáltat számukra az ICAO Közgyűlése 38. ülésén elért eredményekről.
   6. cikk
   Ez a határozat az Európai Unió Hivatalos Lapjában való közzétételének napján lép hatályba.
   Ezt a határozatot 2013. április 24-től kell alkalmazni.
   7. cikk
   Ennek a határozatnak a tagállamok a címzettjei.
   
      Kelt Brüsszelben, 2013. április 24-én.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         S. COVENEY
      
   
   
      (1)  A 2013. február 13-i vélemény (a Hivatalos Lapban még nem tették közzé).
   
      (2)  Az Európai Parlament 2013. április 16-i álláspontja (a Hivatalos Lapban még nem tették közzé) és a Tanács 2013. április 22-i határozata.
   
      (3)  HL L 275., 2003.10.25., 32. o.
   
      A Bizottság nyilatkozata
      A Bizottság emlékeztet arra, hogy a 2003/87/EK irányelv 3d. cikke értelmében a légi közlekedés kibocsátási egységeinek elárverezéséből származó bevételeket az Unióban és harmadik országokban bekövetkező éghajlatváltozás kezelésére, többek között az üvegházhatást okozó gázok kibocsátásának csökkentésére, az EU-ban és harmadik országokban – különösen a fejlődő országokban – az éghajlatváltozás hatásaihoz történő alkalmazkodásra, az enyhítésre és az alkalmazkodásra vonatkozó, beleértve különösen a repüléstechnika és légi közlekedés területén folyó kutatás és fejlesztés finanszírozására, az alacsony kibocsátású közlekedésen keresztüli kibocsátáscsökkentésre, valamint a közösségi rendszer igazgatási költségeinek fedezésére kell fordítani. Az árverésekből származó bevételeket emellett a Globális Energiahatékonysági és Megújulóenergia-alaphoz történő hozzájárulások, továbbá az erdők pusztulásának elkerülése érdekében tett intézkedések finanszírozására kell felhasználni.
      A Bizottság továbbá felhívja arra a tagállamok figyelmét, hogy a légi közlekedés kibocsátási egységeinek elárverezéséből származó bevételeik felhasználását érintően kötelesek tájékoztatást adni a 2003/87/EK irányelv 3d. cikke alapján tett lépésekről. Az e tájékoztatás tartalmára vonatkozó különös jelentéstételi szabályokról az üvegházhatást okozó gázok kibocsátásának nyomon követésére és bejelentésére, valamint az éghajlatváltozással kapcsolatos egyéb információknak a nemzeti és uniós szintű bejelentésére szolgáló rendszerről és a 280/2004/EK határozat hatályon kívül helyezéséről szóló …/2013/EU (1) rendelet rendelkezik. A részletes szabályokat az említett rendelet 18. cikkének megfelelően bizottsági végrehajtási aktus fogja rögzíteni. A tagállamoknak ezeket a jelentéseket nyilvánosságra kell hozniuk, a Bizottság pedig a tagállamok által közölt információkat könnyen hozzáférhető, összefoglaló jelentés formájában közzéteszi.
      A Bizottság hangsúlyozza, hogy ha globális piaci alapú mechanizmusok révén nemzetközi szinten lenne árazva a nemzetközi légi közlekedésből eredő szén-dioxid-kibocsátás, az – amellett, hogy elérné az elsődleges célját, a kibocsátáscsökkentést – elősegíthetné az éghajlatváltozás mérséklését és az ahhoz való alkalmazkodást szolgáló nemzetközi intézkedések támogatásához szükséges források biztosítását is.
      
         (1)  Hamarosan közzétételre kerül a Hivatalos Lapban.